
Резюме
Критериите за качеството на артилерийски осколочно-фугасни изстрели се фокусират върху няколко ключови аспекта, гарантиращи тяхната безопасност, надеждност и ефективност. Основно се проверява качеството на материалите, използвани за производството на изстрелите, за да се избегнат дефекти. От съществено значение е и точното спазване на изискванията за размери и тегло. Извършват се балистични изпитания за проверка на точността и на желаната ефективност на поражение.
Освен основните критерии, проверката на качеството на артилерийските изстрели включва и стриктни проверки за съвместимост с конкретните артилерийски системи, за които са предназначени. Това гарантира правилното зареждане, функциониране и безопасност при изстрелване. Важно е да се провери и наличието на всички необходими маркировки и идентификационни данни, които удостоверяват произход, партида и дата на производство. 

Abstract:
The criteria for the quality of artillery high-explosive shels focus on several key aspects ensuring their safety, reliability and effectiveness. The quality of the materials used to manufacture the shots is mainly checked to avoid defects. Exact compliance with size and weight requirements is also essential. Ballistic tests are performed to verify accuracy and desired kill efficiency.
In addition to the basic criteria, the quality check of artillery shels also includes strict checks for compatibility with the specific artillery systems for which they are intended. This ensures proper loading, operation and safety when fired. It is also important to check the presence of all the necessary markings and identification data that certify the origin, batch and date of manufacture.

Боеприпасите представляват технически устройства, предимно неуправляеми, използвани за изпълнение на бойна задача с непосредствено въздействие върху целта. Според това определение към боеприпасите могат да се отнесат артилерийски и минометни изстрели, гранати (ръчни, за пушки, за подцевни, автоматични и противотанкови гранатомети), реактивни снаряди за реактивни системи за залпов огън, неуправляеми авиационни ракети, неуправляеми авиационни и дълбочинни бомби, авиационни касети, инженерни и морски мини, инженерни взривни устройства (заряди за разминиране, заряди за разрушаване на съоръжения), патрони за стрелково оръжие.[3] 
Боеприпасите обикновено се различават и според принадлежността към вид или род войски оръжие (артилерийско, авиационно, военно-морско, стрелково, инженерно), по предназначение (основно – за поразяване на цели, помощно (специално) – за осветление, задимяване, целеуказване, както и за агитация, обучение, практическа употреба, за тестове и т.н.), по вид на снаряжението (обикновено, ядрено, химическо, биологично и др.). Освен това, към боеприпасите условно се отнасят и някои типове помощни боеприпаси, които създават условия, косвено подпомагащи поразяването на противника (например смущаващи, осветителни, димни, целеуказващи и др.). [2] 
Артилерийският изстрел представлява сложен технически комплекс, състоящ се от снаряд, взривател, метателен заряд, гилза (при гилзовите изстрели) и спомагателни елементи. Всеки компонент оказва влияние върху балистичните характеристики и надеждността на изстрела. Поради това контролът на качеството обхваща всички етапи от жизнения цикъл на изделието – от входящия контрол на материалите и комплектуващите изделия, през производствения процес, до окончателните приемни изпитвания. В тази връзка продуктите предназначени за отбрана се характеризират със съвременна технология на производство и съответстваща на това нарастваща сложност и са обект на комплекс от изисквания. [11]
Главното изискване за всяко предприятие от военната индустрия трябва да бъде качеството на неговите продукти. За постигането на максимална ефективност е необходимо предприятията да поддържат система по качеството, включваща дейности по планиране, управление, контрол и осигуряване, всяка една от които да е в съответствие с предлаганите продукти. Принципите за управление на качеството, както и елементите на системата по качество са посочени в международните стандарти по качество БДС EN ISO 9000:2015 [7] и БДС EN ISO 9001:2015. [8]
В отбранителната индустрия често се използват и изискванията на серията AQAP (Allied Quality Assurance Publications), разработени от НАТО. Те допълват БДС EN ISO 9001 със специфични изисквания за проследимост, управление на риска, конфигурацията и осигуряването на качеството при договори в отбраната.
В доклада са разгледани критериите за качеството на изстрелите със 122 mm и 152 mm осколочно-фугасни гранати, с челни взриватели, с ударно действие на въоръжение в българската армия. Те са предназначени за поразяване на живата сила и техника на противника, намираща се на открито или в укрития от полеви тип, огневите позиции на артилерията, ракетните установки и други цели, разрушаване на неговите полеви отбранителни и инженерни съоръжения, прокарване на проходи в заграждения и за разрушаване на наблюдателните пунктове на противника.[1]
Изстрелите със 122 mm и 152 mm осколочно-фугасни гранати са с разделно-гилзово зареждане и се състоят от две части: граната с взривател и гилза с метателен заряд и средство за запалване (капсулна втулка).
Основното предимство на изстрелите от този тип е възможността за намаляване на масата на метателния заряд при стрелба на къси разстояния, което значително увеличава живота на оръдието. Допълнителните предимства спрямо артилерийските изстрели с унитарно зареждане на изстрелите с разделно-гилзово зареждане включват намаляване на физическото натоварване върху артилерийския екипаж както при подаване на боеприпасите, така и при зареждане и намаляването на общата дължина на изстрела, което улеснява тяхното разполагане в боеприпасните отделения на самоходните оръдия и танковете.[4]
При определянето на критериите за качеството на артилерийските боеприпаси следва да се съобразят с изискванията на:
- Закон за оръжията, боеприпасите, взривните вещества и пиротехническите изделия [13]. 
- националните и НАТО военни стандарти; 
- техническите изисквания на производителя;
- приложимите стандарти за осигуряване на качеството.
Критериите биват установени чрез проверки, които потвърждават, че артилерийските изстрели отговарят на изискванията за качество, надеждност и безопасност. 
Критериите за оценка на качеството на боеприпасите, представляват набор от изисквания и показатели, които позволяват да се определи доколко изделието отговаря на предназначението си, безопасно ли е за боравене и ефективно при употреба. Те се делят на общи (приложими към клас въоръжения в индустрията) и конкретни (фиксирани в технически задания, конструктивна и технологична документация, процедури за контрол на качеството и нормативни документи).
Общите критерии са приложими към широк клас боеприпаси и отразяват основните изисквания към тяхната конструкция и експлоатация. Могат да се разделят на четири основни подкритерия:
· Безопасност. Изискванията за безопасност на артилерийските боеприпаси включват специфични условия и ред за осъществяване на дейностите, свързани с тях, както и контрола над тях. Тук се оценява рискът от случайно сработване, чувствителността към външни въздействия (удар, триене, температура), както и надеждността на инициране на взривното вещество. Оценява се безопасността при съхранение и транспортиране и се прави проверка за наличие на разпиляване или изтичане на енергетичен материал. Оценява се и надеждността на опаковката, наличието на средства за защита от корозия и други външни влияния, както и спазването на правилата за употреба. 
· Надеждност. Когато се говори за „надеждност“ на осколочно-фугасен изстрел, се има предвид цял комплекс от фактори колко стабилно и предсказуемо работи той при различни условия: при производство, транспортиране, изстрелване и поразяване на целта. Надеждността се използва като събирателен термин за свързана с времето характеристика на качеството на продукта.[12]
Този подкритерий се оценява чрез покриването на съвкупност от количествени и качествени изисквания, насочени към осигуряване изпълнението на определените за изделията функции в зададените режими и условия на експлоатация при запазване на показателите им за предназначение в определените граници. [9,10]
Също така той включва стабилността на характеристиките през определения срок на експлоатация. Като основен показател е определеното време на съхранение до бракуване, което се установява за невъзстановими елементи (взриватели, средства за възпламеняване) с цел предотвратяване на откази при бойното използване.
· Съхраняемост – представлява способността на боеприпаса стабилно да запазва експлоатационните си свойства при зададените условия на съхранение (температура, влажност) в регламентирания гаранционен срок на годност. Техническото състояние на боеприпасите зависи не само от степента на въздействие на климатичните фактори на околната среда, но и от условията, при които се съхраняват. Боеприпасите се съхраняват на открити площадки и в неотопляеми складови съоръжения, както и временно – в местата за бойно разполагане.
Наредбата за условията и реда за осъществяване на дейностите, свързани с оръжията, боеприпасите, взривните вещества и пиротехническите изделия и контрола над тях във и от въоръжените сили на Република България [14] определя, че оръжията и боеприпасите се съхраняват в специално оборудвани помещения, съобразно с изискванията за правилното съхранение и безопасност.
По време на производството на елементите на изстрелите се извършва защита от корозия и стареене включително и на опаковката им. По време на съхранението се извършва технически контрол за наличието на пломби върху сандъците, състоянието на опаковката, състоянието на временната защита (консервация) и степента на корозионното поражение на повърхностите на боеприпасите. [5,6]
· Съвместимост. Тук се проверява доколко боеприпасът е съвместим със системите за въоръжение, за които е предназначен (калибър, тип зареждане, геометрични параметри).
Конкретни критерии
Тези критерии уточняват изискванията за конкретен изстрел. При производството на осколочно-фугасни артилерийски изстрели са включени множество последователни технологични етапи, при които се извършва контрол на качеството. Този контрол започва още с приемането на суровините и материалите, преминава през междинните производствени проверки и завършва с окончателното приемане на готовата продукция. [7] 
Основна цел на контрола е да се установи съответствието на изделията с техническата документация. Проверяват се параметри като геометрични размери, маса, външен вид, качество на обработката и други показатели, определени в конструкторската, технологичната и нормативната документация. Прилагат се измервателни средства, лабораторни анализи и неразрушителни и разрушителни методи за контрол, когато това е предвидено в производствените процедури.
Конкретните параметри са различни в зависимост от изискванията заложени за конкретния изстрел. Най-общо могат да се разделят в четири подкритерия:
♦ Геометрични и конструктивни параметри. Геометричните размери на артилерийския изстрел и неговите елементи оказват съществено влияние върху качеството на стрелбата, тъй като определят правилното взаимодействие между снаряда, гилзата и канала на цевта. По конкретните изисквания са насочени към: диаметъра и дължината на снаряда; размерите на водещия пояс и на гилзата; концентричността на елементите; допуските на геометричните размери; материал и механична здравина на елементите на артилерийския изстрел (снаряд, водещ пояс, гилза).
Диаметърът и дължината на снаряда са от съществено значение. При по-голям диаметър от допустимия се увеличава силата на триене и налягането в канала на цевта. При по-малък диаметър се получава пробив на барутни газове, намалява началната скорост и се влошава точността. Той определя устойчивостта на полета и правилното водене в нарезите. Отклоненията могат да доведат до намалена стабилност и увеличено разсейване. Дължината на снаряда влияе върху стабилността на полета. По-дългият снаряд при еднакъв калибър има по-голяма маса и различно разпределение на масата, което влияе на стабилността, въздушното съпротивление и траекторията.
Водещият пояс трябва да осигури надеждно уплътняване и правилно зацепване с нарезите. Поради това, недостатъчните или прекомерните размери могат да доведат до повишено износване на цевта, неравномерно въртене на снаряда и намалена точност.
Точните размери на гилзата осигуряват правилно центриране на изстрела в камерата на оръдието. Отклоненията могат да причинят затруднения при зареждане, непълно уплътняване или опасно повишаване на налягането.
Оста на снаряда, гилзата и капсулната втулка трябва да съвпадат. Нарушената концентричност води до дисбаланс, отклонение на траекторията и увеличено разсейване.
Производството на боеприпасите се извършва в строго определени допуски. Колкото по-малки са отклоненията в геометричните размери между отделните изстрели от една партида, толкова по-постоянни са балистичните характеристики и по-добра е групираността на стрелбата.
Качеството на материалите и механичната здравина на елементите на артилерийския изстрел оказват пряко влияние върху неговата безопасност, надеждност и балистични характеристики. Така например, материала на снаряда, трябва да притежава висока якост, за да издържа на големите натоварвания при изстрелване. Също така, той осигурява запазване на формата на снаряда по време на движението в канала на цевта и при полета. Некачественият материал може да доведе до деформации, пукнатини или разрушаване на снаряда при изстрел.
По същия начин и материалът на водещия пояс е от значение. При изработката му следва да се използва сплав с около 99,9% чиста мед, която осигурява добро уплътняване и надеждно зацепване с нарезите на оръдието. Недостатъчната пластичност води до непълно уплътняване, а прекомерната мекота – до ускорено износване на пояса и нарушаване на воденето на снаряда. 
Материалът на гилзата също трябва да бъде достатъчно здрав, за да издържи налягането на барутните газове, но и достатъчно пластичен, за да осигури надеждно уплътняване на гилзата в зарядната камера при изстрел. След изстрела гилзата трябва да възстанови частично формата си, което улеснява екстракцията й. 
Всички елементи на изстрела трябва да издържат на високи механични натоварвания, ускорения и вибрации. Недостатъчната механична здравина може да причини разрушаване на отделни елементи, отклонение на траекторията или отказ на боеприпаса.
♦ Качество на взривното вещество върху артилерийския изстрел
Качеството на взривното вещество влияе както върху действието на снаряда в целта, така и върху безопасността при съхранение, транспортиране и използване. Някои от конкретните изискания, които се следят тук са насочени към химична чистота и еднородност на взривното вещество, стабилността при съхранение, чувствителността на взривното вещество, плътността на разривния заряд и енергийните характеристики на снаряда.
Взривното вещество трябва да бъде с определен химичен състав и равномерно разпределение в корпуса на снаряда. Нееднородността може да доведе до нестабилна работа или непълна детонация. Също така, взривното вещество трябва да запазва свойствата си при продължително съхранение. Разлагането под въздействието на температура, влага или стареене може да намали надеждността или да повиши риска от инциденти. То трябва да има подходяща чувствителност към детонационния импулс от взривателя. Прекомерната чувствителност увеличава риска от случайно задействане, а недостатъчната може да доведе до отказ. 
Равномерната плътност на разривния заряд осигурява предвидимо и стабилно действие при детонация. Отклоненията могат да повлияят на ефективността на поразяване. Енергията, отделена при детонация определя разрушителното действие, осколкообразуването и ефективността срещу целта. Постоянните енергийни характеристики осигуряват еднакво действие на боеприпасите от една партида.
♦ Проверка на взривателя
Проверката на взривателя РГМ-2М, който комплектова изстрелите има за цел да установи неговата изправност, безопасност и готовност за надеждно функциониране. Извършва се съгласно техническите изисквания и инструкциите за експлоатация на изстрелите, като се извършват: външен оглед, проверка на предпазните устройства и проверка на настройките. 
Външния оглед служи за проверка правилността на опаковката на кутиите с взривателите в сандъка и херметичността на кутиите с взривателите. Проверява се за механични повреди, пукнатини, деформации, корозия и замърсявания. Оглеждат се габаритните размери, присъединителната резба и маркировката. Проверяват се производствената партида, годината на производство и срокът на годност, когато е приложимо. 
Проверката на предпазните устройства има за цел да установи дали предпазните механизми са налични, неповредени и в правилното положение. Не трябва да има възпламенявания, набождане на капсулите-възпламенители, напрашаване на капсулите-детонатори, повреждане на детайлите и механизмите, оказващи влияние на безопасността и функционирането на взривателите.
Взривателят РГМ-2М използван в изстрелите със 122 mm и 152 mm осколочно-фугасни гранати е челен, с три установки (за мигновено (осколочно), инерционно (малко фугасно) и закъснително (фугасно) действие), предпазителен тип. Взривателят е безопасен в служебно ползване и при транспортиране с всякакъв транспорт. Заводската установка на взривателя е на инерционно действие. Така се транспортират взривателите затова се прави проверка на настройката. [1]
♦ Балистични характеристики
Балистичните характеристики представляват съвкупност от параметри, които определят поведението на снаряда по време на изстрелването и полета му до целта. Те оказват пряко влияние върху точността, далекобойността и ефективността на артилерийската стрелба. За определянето им се използват следните конкретни параметри: начална скорост и средното максимално налягане в канала на цевта, маса на снаряда, устойчивост на полета, разсейване на попаденията, групираност и функциониране при нормална температура, безопасност на функциониране, маркировка и идентификация.
Началната скорост е тази, с която снарядът напуска канала на цевта. Тя зависи от масата на снаряда, количеството и качеството на барутния заряд, както и от техническото състояние на оръдието. Постоянната начална скорост осигурява висока точност и малко разсейване на попаденията. Полученото максимално налягане се сравнява с допустимите стойности, определени от производителя или съответната техническа документация.
Масата на снаряда влияе върху траекторията, далекобойността и кинетичната енергия. Отклоненията в масата водят до различни стойности на балистичните характеристики и намаляване на точността. 
Устойчивостта на полета се осигурява чрез въртенето на снаряда, предадено от нарезите на цевта. Добрата устойчивост намалява отклоненията и подобрява групираността на стрелбата. 
Разсейването на попаденията представлява отклонението на отделните попадения около средната точка на попаденията. Колкото по-малко е разсейването, толкова по-високо е качеството на стрелбата.
Групираността е показател за точността на стрелбата, който характеризира разсейването на попаденията при серия изстрели, произведени при еднакви условия. Определя се чрез серия контролни изстрели при стандартни температурни условия. За изстрелите със 122 mm и 152 mm осколочно-фугасни гранати температурата е 15 °C. Тя се оценява чрез измерване на размерите на групата от попадения и сравняването им с установените нормативни изисквания за съответното оръдие и изстрел.
Изпитването на безопасността на функциониране се извършва при висока и ниска температури за проверка устойчивостта на снаряжението. При стрелбови изпитания не се допускат дефекти като: изтичане на газове зад затвора; разрив на изстрел в канала на цевта; разрив на изстрел по траекторията на разстояние, опасно за обслужващия състав; отделяне на метални части; критични дефекти по гилзата (разкъсвания, смачквания и т.н.) заплашващи оръжейната система и разчета.

Маркировка и идентификация
Маркировката служи за правилно разпознаване на боеприпаса, осигуряване на безопасно съхранение, транспортиране и експлоатация, проследимост на производството и контрола на качеството и за предотвратяване на неправилно използване на боеприпасите.
Ето защо по отношение на маркировката, следва де се извършва проверка за наличието и четливостта ѝ, тъй като тя позволява идентифициране на производителя, годината на производство, типа боеприпас и партидата на боеприпаса и сандъка. Проверява се и наличието на предпазни чеки и пломби върху сандъците и състоянието на маркировката на изстрела. 

Изводи 
Системите за управление на качеството, изградени съгласно изискванията на международни стандарти като БДС EN ISO 9001 и приложимите изисквания за отбранителната индустрия, осигуряват необходимата организация, проследимост и контрол върху всички етапи от производството и отговарят на високите изисквания за безопасност, надеждност и конкурентоспособност.
Съвременните предприятия от отбранителната индустрия внедрявавайки усъвършенствани методи за анализ и контрол на качеството създават условия за по-стабилни производствени процеси, намаляване на риска от несъответствия и повишаване на общото качество на отбранителната продукция.
Критериите за качеството на артилерийските изстрели се определят чрез комплекс от показатели, включващи правилна маркировка, конструктивно съответствие, балистични характеристики, функциониране и стабилност на параметрите при определени условия на експлоатация и съхранение.

